C 105/30
SK
Úradný vestník Európskej únie
4.3.2022
— Zníženie emisií počas životného cyklu (výroba a recyklovanie).
— Zníženie intenzity emisií v odvetví dopravy (inteligentné dopravné riešenia, spoločná mobilita).
Pre každú potrebu dopravy musí byť k dispozícii riešenie udržateľnej mobility (diaľková nákladná doprava využitím biopalív a syntetických palív/vodíka, batériové elektrické hnacie sústavy pre mestské doručovanie na poslednom úseku) pri dodržaní zásady technologickej neutrality.
— Podpora obnovenia prostredníctvom výmeny spaľovacích motorov za elektrické alebo ich doplnenia (hybridizácie) nábojovými motormi namontovanými v kolesách.
— Zníženie hmotnosti automobilov novo uvádzaných na trh (6).
3.2.
Komisia plánuje vytvoriť paralelný systém EU ETS pre cestnú dopravu a budovy.
Stanovenie ceny za emisie z cestnej dopravy sa vyrovná zdaneniu paliva (ale s kvalifikovanou väčšinou).
Z týchto príjmov sa poskytne náhrada pre tých, ktorí sú odkázaní na vozidlo so spaľovacím motorom, či už na pracovné účely, alebo pre chýbajúce možnosti alternatívnej dopravy.
Keďže navrhnúť takýto kompenzačný mechanizmus bude mimoriadne zložité a vyššie ceny paliva sa neprimerane dotknú skupín s nižšími príjmami, EHSV nie je presvedčený, že toto je tá správna cesta, lebo sa oslabí podpora opatrení v oblasti klímy zo strany verejnosti.
Namiesto toho sa ako lepší spôsob zabezpečenia finančnej dostupnosti nízkouhlíkovej dopravy pre väčší počet ľudí javí úsilie o zníženie nákladov na životný cyklus alternatívnych hnacích sústav a zníženie nákladov na nízkouhlíkové alebo bezuhlíkové palivá.
3.3.
Prioritnú pozornosť treba venovať oblastiam bez nabíjacích staníc (tzv. charging deserts).
V súčasnosti je k dispozícii 213 000 nabíjacích staníc, pričom 70 % všetkých nabíjacích staníc v EÚ sa nachádza v troch krajinách (Holandsko, Nemecko a Francúzsko).
Vzhľadom na cieľ dosiahnuť 1 milión verejných nabíjacích staníc do roku 2025 a 3 milióny do roku 2030 je priepasť, ktorú treba preklenúť z hľadiska rozvoja infraštruktúry, obrovská (v európskej stratégii pre udržateľnú a inteligentnú mobilitu sa odhaduje, že dodatočné investície potrebné v nasledujúcom desaťročí na infraštruktúru nabíjacích a čerpacích staníc na nízkouhlíkové palivá dosiahnu 130 miliárd EUR ročne).
EHSV preto podporuje zavedenie povinných cieľov.
V rámci hlavného projektu Recharge and Refuel (Dobíjajme a dotankujme), ktorý je súčasťou Mechanizmu na podporu obnovy a odolnosti, sa členské štáty len povzbudzujú k tomu, aby urýchlili zavádzanie nabíjacích a čerpacích staníc v rámci svojich plánov obnovy.
Osobitnú pozornosť treba venovať obydliam, príprave sietí na zvýšenú integráciu elektrických vozidiel, interoperabilite nabíjacej infraštruktúry, rozvoju služieb inteligentného nabíjania (napr. prostredníctvom vyrovnávania zaťaženia siete) a dodávke obnoviteľných a nízkouhlíkových palív.
Keďže plne elektrické ťažké úžitkové vozidlá sa stávajú skutočnosťou, takisto je potrebné im venovať osobitnú pozornosť.
3.4.
Kým sa nedosiahne cenová parita medzi konvenčnými a elektrickými vozidlami (predpokladá sa v rokoch 2025 až 2027), budú potrebné finančné stimuly na podporu rastu trhu s nízkouhlíkovými vozidlami.
Môžu byť finančné (subvencie, daňové úľavy a systémy šrotovného) alebo nefinančné (prednostné pruhy, oslobodenia od mýta, vyhradené parkovacie miesta) vrátane koherentného regulačného prostredia na podporu investícií do nízkouhlíkových palív.
Osobitnú pozornosť treba venovať ekologizácii vozového parku, keďže môže ísť o dôležitú páku na urýchlenie transformácie, a aj preto, že to prispeje k vytvoreniu trhu s použitými bezuhlíkovými a nízkouhlíkovými vozidlami.
3.5.
Podpora rozvoja obehového hospodárstva v automobilovom ekosystéme: recyklácia, opätovné použitie a repasovanie vozidiel a dielov.
Zásady obehového hospodárstva by sa mali uplatňovať aj na zvýšenie množstva druhotných surovín dostupných pre odvetvie a zníženie závislosti od dovozu.
Z nedávnych štúdií však vyplýva, že recyklované materiály budú k dispozícii v primeranom trhovom rozsahu o desať rokov, keď sa dosiahne koniec životnosti elektrických vozidiel.
Preto treba zaujať realistický prístup a chápať, že ťažba primárnych surovín je kľúčová prinajmenšom v 20. rokoch 21. storočia.
Preto sa musí bezpečnosť dodávok zaistiť diverzifikáciou dodávateľských reťazcov, ako aj stratégiou ekologickej a etickej ťažby.
Okrem toho sa v plánovanej revízii smernice 2000/53/ES (7) o vozidlách po dobe životnosti musí zohľadniť elektrifikácia vozidiel a potreba rozvoja trhov s druhotnými materiálmi.
(6) (7)
Automobily s hmotnosťou do 1 000 kg predstavovali 36 % a automobily nad 1 500 kg 7 % zo všetkých automobilov predaných v roku 1998 vo Francúzsku, pričom v roku 2019 bol tento podiel 15 %, resp. 16 % (Eurostat).
Smernica Európskeho parlamentu a Rady č. 2000/53/ES z 18. septembra 2000 o vozidlách po dobe životnosti (Ú. v. ES L 269, 21.10.2000, s. 34).